b'\n_START_ARTICLE_\nRe\xc8\x9beaua Expres Regional\xc4\x83 (Bruxelles)\n_START_SECTION_\nIstoric\n_START_PARAGRAPH_\nRe\xc8\x9beaua RER \xc3\xaen jurul Bruxelles-ului are o istorie lung\xc4\x83 \xc8\x99i au existat mai multe proiecte diferite \xc3\xaen trecut care au f\xc4\x83cut posibil\xc4\x83, pe 13 decembrie 2015, inaugurarea oficial\xc4\x83 a sistemului. \xc3\x8enc\xc4\x83 \xc3\xaenainte ca primele faze de proiectare a RER s\xc4\x83 capete contur, au fost deschise, \xc3\xaen anii 1960, 70 de sta\xc8\x9bii feroviare noi pe linia 26, \xc3\xaen combina\xc8\x9bie cu o frecven\xc8\x9b\xc4\x83 a trenurilor destul de ridicat\xc4\x83. Spre sf\xc3\xa2r\xc8\x99itul anilor 1980, diverse studii au demonstrat c\xc4\x83 num\xc4\x83rul de c\xc4\x83l\xc4\x83tori din imediata vecin\xc4\x83tate a capitalei era \xc3\xaenc\xc4\x83 sc\xc4\x83zut, \xc3\xaen ciuda poten\xc8\x9bialului liniilor existente. Planul STAR 21 al NMBS/SNCB, publicat \xc3\xaen 1989, propunea solu\xc8\x9bii pentru sporirea opera\xc8\x9biunilor companiei \xc3\xaen regiune. A durat totu\xc8\x99i p\xc3\xa2n\xc4\x83 \xc3\xaen 1999 pentru ca decizia de realizare a re\xc8\x9belei RER s\xc4\x83 fie luat\xc4\x83 \xc8\x99i pentru a se face primele investi\xc8\x9bii \xc3\xaen acest sens. \xc3\x8en 2004 au \xc3\xaenceput lucr\xc4\x83rile efective de infrastructur\xc4\x83, iar \xc3\xaen 2008 a fost \xc3\xaencheiat contractul pentru cump\xc4\x83rarea automotoarelor Desiro necesare._NEWLINE_De-a lungul timpului, \xc3\xaent\xc3\xa2rzieri considerabile au fost cauzate de complexitatea institu\xc8\x9bional\xc4\x83 a regatului belgian, fiind necesar un acord \xc3\xaentre guvernul federal \xc8\x99i guvernele celor trei regiuni ale \xc8\x9b\xc4\x83rii, precum \xc8\x99i colaborarea celor patru societ\xc4\x83\xc8\x9bi de transport \xc3\xaen comun, NMBS/SNCB, MIVB/STIB, De Lijn \xc8\x99i TEC. Anumite tronsoane au suscitat opozi\xc8\x9bia comitetelor riveranilor \xc8\x99i a organiza\xc8\x9biilor de ap\xc4\x83rare a mediului, a\xc8\x99a cum s-a \xc3\xaent\xc3\xa2mplat \xc3\xaen cazul dubl\xc4\x83rii la patru linii a magistralei 161 \xc3\xaentre Boitsfort/Boosvoorde \xc8\x99i Ottignies, pe por\xc8\x9biunea care trece prin situl protejat al naturii For\xc3\xaat de Soignes.\n_START_SECTION_\nPunerea \xc3\xaen func\xc8\x9biune\n_START_PARAGRAPH_\nP\xc4\x83r\xc8\x9bi mai mici de infrastructur\xc4\x83 feroviar\xc4\x83 construite pentru RER, precum Gara Diesdelle, au fost puse pe r\xc3\xa2nd \xc3\xaen func\xc8\x9biune. Automotoarele Desiro destinate re\xc8\x9belei au \xc3\xaenceput s\xc4\x83 fie livrate \xc3\xaen anul 2011.\n_START_SECTION_\nPlanul 2015\n_START_PARAGRAPH_\nPe 23 martie 2015, pre\xc8\x99edintele Consiliului de Administra\xc8\x9bie al NMBS/SNCB Jo Cornu \xc8\x99i ministrul federal al Mobilit\xc4\x83\xc8\x9bii \xc8\x99i Transporturilor Jacqueline Galant au prezentat planul final pentru Re\xc8\x9beaua Expres Regional\xc4\x83. Data lans\xc4\x83rii oficiale a fost 13 decembrie 2015, iar RER ar trebui s\xc4\x83 intre \xc3\xaen totalitate \xc3\xaen serviciu \xc3\xaen anul 2025. La data lans\xc4\x83rii func\xc8\x9bionau 12 linii, numerotate cu litera \xe2\x80\x9eS\xe2\x80\x9d urmat\xc4\x83 de o cifr\xc4\x83. Liniile de la 1 la 10 urmau s\xc4\x83 circule prin Bruxelles, \xc3\xaen timp ce liniile cu numere mai mari de 20 urmau s\xc4\x83 circule prin localit\xc4\x83\xc8\x9bile limitrofe. Ini\xc8\x9bial, \xc3\xaen martie 2015, era prev\xc4\x83zut\xc4\x83 \xc3\xaenfiin\xc8\x9barea a cinci linii S2X (S20 - S23). Totu\xc8\x99i, liniile Ottignies - Villers-la-Ville (S21), Dendermonde - Mechelen (S22) \xc8\x99i Mechelen - Leuven (S23) n-au mai fost transformate \xc3\xaen trasee preor\xc4\x83\xc8\x99ene\xc8\x99ti ale RER, ci au r\xc4\x83mas linii L._NEWLINE_Darea \xc3\xaen func\xc8\x9biune a tunelului Schuman-Josaphat \xc8\x99i a noilor trasee S5 \xc8\x99i S9 a fost am\xc3\xa2nat\xc4\x83 p\xc3\xa2n\xc4\x83 \xc3\xaen aprilie 2016 ca urmare a amenin\xc8\x9b\xc4\x83rilor teroriste din Bruxelles, de la sf\xc3\xa2r\xc8\x99itul anului 2015._NEWLINE_Trenurile S folosesc \xc3\xaen cea mai mare parte liniile existente din \xc8\x99i din jurul Bruxelles-ului. Principala sec\xc8\x9biune de infrastructur\xc4\x83 nou construit\xc4\x83 este tunelul Schuman-Josaphat, \xc3\xaen lungime de 1.250 m, care face leg\xc4\x83tura \xc3\xaentre liniile 161 \xc8\x99i 26. Totu\xc8\x99i, au fost executate multe alte lucr\xc4\x83ri necesare pentru sporirea capacit\xc4\x83\xc8\x9bii de trafic pe liniile existente \xc3\xaen scopul atingerii obiectivelor re\xc8\x9belei S proiectate. Este vorba \xc3\xaen special de dublarea, de la dou\xc4\x83 la patru linii, a principalelor trasee dinspre Bruxelles c\xc4\x83tre Halle, Leuven, Ottignies, Nivelles \xc8\x99i Denderleeuw._NEWLINE_Odat\xc4\x83 ce \xc3\xaentreaga re\xc8\x9bea RER va deveni opera\xc8\x9bional\xc4\x83 (eveniment prev\xc4\x83zut pentru anul 2025), trenurile S vor circula pe liniile principale \xc3\xaen fiecare direc\xc8\x9bie cu o frecven\xc8\x9b\xc4\x83 de patru pe or\xc4\x83 \xc3\xaen orele de v\xc3\xa2rf \xc8\x99i dou\xc4\x83 pe or\xc4\x83 \xc3\xaen afara acestora. Pentru serviciile RER au fost comandate garnituri noi de tren. \xc3\x8en plus, au fost deschise halte suplimentare pe liniile operate de trenuri S. Spre exemplu, pe 10 decembrie 2007 a fost inaugurat\xc4\x83 halta Diesdelle de pe linia 26. Suplimentar, se construiesc noi parc\xc4\x83ri auto \xc8\x99i de biciclete \xc3\xaen g\xc4\x83ri, iar orarul autobuzelor care le deservesc este adaptat \xc3\xaen consecin\xc8\x9b\xc4\x83._NEWLINE_Pe 13 decembrie 2015, re\xc8\x9beaua preor\xc4\x83\xc8\x99eneasc\xc4\x83 a fost lansat\xc4\x83 sub numele de \xe2\x80\x9ere\xc8\x9beaua-S\xe2\x80\x9d sau \xe2\x80\x9eserviciul-S\xe2\x80\x9d (nl S-aanbod, fr offre-S). Logo-ul acestui serviciu este litera \xe2\x80\x9eS\xe2\x80\x9d de culoare albastru cobalt aplicat\xc4\x83 pe un disc de culoare portocalie. O zi mai t\xc3\xa2rziu a fost deschis\xc4\x83 \xc8\x99i gara Mouterij/Germoir. Ulterior a fost redeschis\xc4\x83 \xc8\x99i Thurn-en-Taxis/Tour et Taxis, fosta gar\xc4\x83 Pannenhuis. O foarte important\xc4\x83 component\xc4\x83 a serviciului-S, punerea \xc3\xaen func\xc8\x9biune a tunelului Schuman-Josaphat, a fost am\xc3\xa2nat\xc4\x83 din cauza amenin\xc8\x9b\xc4\x83rilor teroriste din Bruxelles. Tunelul a fost inaugurat pe 4 aprilie 2016, fa\xc8\x9b\xc4\x83 de data ini\xc8\x9bial\xc4\x83 de decembrie 2015. \xc3\x8en acela\xc8\x99i timp a fost pus\xc4\x83 \xc3\xaen func\xc8\x9biune \xc8\x99i leg\xc4\x83tura dintre liniile 26 \xc8\x99i 25N._NEWLINE_Pe 25 ianuarie 2016 a fost dat\xc4\x83 \xc3\xaen folosin\xc8\x9b\xc4\x83 \xc8\x99i dublarea, de la dou\xc4\x83 la patru linii, a traseului 50A, \xc3\xaempreun\xc4\x83 cu deschiderea unei noi halte la Arcaden/des Arcades (terminat\xc4\x83 \xc3\xaen 2009) \xc8\x99i o frecven\xc8\x9b\xc4\x83 crescut\xc4\x83 a trenurilor pe linia S9.\n_START_SECTION_\nMaterial rulant\n_START_PARAGRAPH_\nCele mai multe trenuri S sunt deplasate de automotoare Desiro. Exist\xc4\x83 totu\xc8\x99i \xc8\x99i unele trenuri conduse de automotoare AM80 \xc8\x99i AM86, \xc3\xaen timp ce \xc3\xaen orele de v\xc3\xa2rf circul\xc4\x83 \xc8\x99i trenuri tractate de locomotive.\n_START_SECTION_\nPunerea complet\xc4\x83 \xc3\xaen func\xc8\x9biune\n_START_PARAGRAPH_\nCompleta punere \xc3\xaen func\xc8\x9biune a RER a fost am\xc3\xa2nat\xc4\x83 p\xc3\xa2n\xc4\x83 \xc3\xaen 2025. Unul din motivele importante care au dus la aceasta este \xc3\xaent\xc3\xa2rzierea lucr\xc4\x83rilor de dublare a liniei 124 \xc3\xaen Linkebeek. La \xc3\xaenceputul anului 2016 s-a aflat c\xc4\x83 inclusiv inaugurarea liniei dublate 161, prev\xc4\x83zut\xc4\x83 pentru acel an, se afl\xc4\x83 \xc3\xaen \xc3\xaent\xc3\xa2rziere. Referitor la frecven\xc8\x9ba trenurilor, caden\xc8\x9ba promis\xc4\x83 ini\xc8\x9bial, de patru trenuri/sens/or\xc4\x83 \xc3\xaen timpul orelor de v\xc3\xa2rf \xc8\x99i dou\xc4\x83 trenuri/sens/or\xc4\x83 \xc3\xaen afara orelor de v\xc3\xa2rf, nu a fost \xc3\xaenc\xc4\x83 pus\xc4\x83 \xc3\xaen practic\xc4\x83, deoarece costurile sunt prea ridicate, iar NMBS/SNCB trebuie s\xc4\x83 realizeze economii substan\xc8\x9biale pentru a se \xc3\xaencadra \xc3\xaen alocarea bugetar\xc4\x83 federal\xc4\x83.\n_START_SECTION_\nRER pentru Antwerpen \xc8\x99i Gent\n_START_PARAGRAPH_\nNMBS/SNCB a efectuat studii pentru a constata oportunitatea realiz\xc4\x83rii unor re\xc8\x9bele RER \xc3\xaen patru alte ora\xc8\x99e belgiene: Antwerpen, Gent, Li\xc3\xa8ge \xc8\x99i Charleroi. Planurile pentru Antwerpen \xc8\x99i Gent au rezultat ca av\xc3\xa2nd cea mai mare \xc8\x99ans\xc4\x83 de concretizare. Spre deosebire de RER din Bruxelles, unde a fost \xc8\x99i e \xc3\xaenc\xc4\x83 necesar\xc4\x83 realizarea unui num\xc4\x83r de proiecte de infrastructur\xc4\x83, \xc3\xaen cazul celor dou\xc4\x83 ora\xc8\x99e ar fi suficiente un mai bun control \xc8\x99i o mai bun\xc4\x83 coordonare cu celelalte mijloace de transport \xc3\xaen comun. Prioritatea se \xc3\xaendreapt\xc4\x83 c\xc4\x83tre Antwerpen, unde implementarea RER depinde doar de disponibilitatea fondurilor necesare.\n_START_SECTION_\nProbleme de finan\xc8\x9bare\n_START_PARAGRAPH_\nLa \xc3\xaenceputul lunii februarie 2016, ministrul Mobilit\xc4\x83\xc8\x9bii, Jacqueline Galant, a f\xc4\x83cut publice mari dificult\xc4\x83\xc8\x9bi de finan\xc8\x9bare a re\xc8\x9belei RER. Din acest motiv, ea a anun\xc8\x9bat c\xc4\x83 dublarea liniilor 124 (Bruxelles - Nivelles) \xc8\x99i 161 (Bruxelles - Ottignies) nu mai constituie o prioritate. Mai mult, realizarea RER \xc3\xaen jurul ora\xc8\x99elor Gent \xc8\x99i Antwerpen a fost pus\xc4\x83 \xe2\x80\x9e\xc3\xaen a\xc8\x99teptare\xe2\x80\x9d, deoarece toate mijloacele financiare avute la dispozi\xc8\x9bie vor fi direc\xc8\x9bionate c\xc4\x83tre Bruxelles. Proiectul unei re\xc8\x9bele preor\xc4\x83\xc8\x99ene\xc8\x99ti \xc3\xaen zona Antwerpen era totu\xc8\x99i, la data anun\xc8\x9bului, \xc3\xaentr-o faz\xc4\x83 avansat\xc4\x83, datorit\xc4\x83 faptului c\xc4\x83 implica doar o mai bun\xc4\x83 utilizare a infrastructurii existente, nefiind necesare mari lucr\xc4\x83ri suplimentare. Comunele, majoritatea din Brabantul Valon, care ar fi beneficiat cel mai mult de dublarea liniilor 124 \xc8\x99i 161, au reac\xc8\x9bionat furibund, iar municipalit\xc4\x83\xc8\x9bile flamande din Gent \xc8\x99i Antwerpen nu au primit nici ele cu bra\xc8\x9bele deschise anun\xc8\x9bul privind stoparea proiectelor RER locale. La doar c\xc3\xa2teva zile dup\xc4\x83 reac\xc8\x9biile comunit\xc4\x83\xc8\x9bilor valone, Jacqueline Galant a anun\xc8\x9bat c\xc4\x83 sprijin\xc4\x83 totu\xc8\x99i dublarea celor dou\xc4\x83 linii, dar pozi\xc8\x9bia ministrului \xc3\xaen cadrul guvernului a sl\xc4\x83bit considerabil. \xc3\x8en aprilie 2016, Galant a trebuit s\xc4\x83 fac\xc4\x83 loc unui nou ministru al Mobilit\xc4\x83\xc8\x9bii, Fran\xc3\xa7ois Bellot, care, \xc3\xaen iulie 2016, a anun\xc8\x9bat c\xc4\x83 a ob\xc8\x9binut fonduri suplimentare pentru proiectul RER._NEWLINE_La data aprob\xc4\x83rii de c\xc4\x83tre cele trei regiuni ale Belgiei a proiectului RER, a fost stabilit\xc4\x83 o propor\xc8\x9bie anual\xc4\x83 de finan\xc8\x9bare de 60/40 \xc3\xaentre regiunile flamand\xc4\x83 \xc8\x99i valon\xc4\x83. Acest raport este verificat anual, iar anumite lucr\xc4\x83ri sunt accelerate sau dimpotriv\xc4\x83, \xc3\xaencetinite, pentru ca investi\xc8\x9bia general\xc4\x83 s\xc4\x83 se \xc3\xaencadreze \xc3\xaen fiecare an \xc3\xaen propor\xc8\x9bia 60/40. Un raport al Cur\xc8\x9bii de Conturi publicat \xc3\xaen ianuarie 2017 sugera \xc3\xaens\xc4\x83 c\xc4\x83, \xc3\xaen timp, propor\xc8\x9bia real\xc4\x83 a devenit 80/20 \xc3\xaen dauna Regiunii valone. De asemenea, Curtea constata c\xc4\x83 mai este nevoie de circa 800 de milioane de euro pentru finalizarea re\xc8\x9belei. Din miliardul de euro ob\xc8\x9binut de ministrul Fran\xc3\xa7ois Bellot pentru finan\xc8\x9barea sectorului feroviar na\xc8\x9bional, circa 400 de milioane sunt destinate proiectului RER. Guvernul valon a acuzat \xc3\xaens\xc4\x83 distribu\xc8\x9bia dezechilibrat\xc4\x83 de fonduri c\xc4\x83tre Regiunea flamand\xc4\x83, care ar fi urmat s\xc4\x83 primeasc\xc4\x83 368 milioane de euro, fa\xc8\x9b\xc4\x83 de numai 53 de milioane destinate Valoniei.'